Period: Old Babylonian
Genre: Literary
Transliteration:
<SURFACE>
en-e niŋ₂-du₇-e pa na-an-ga-mi-in-e₃
en nam tar-ra-na šu nu-bal-e-de₃
{d}en-lil₂ numun kalam-ma ki-ta ed₂-de₃ eš₃-ta ed₃-de₃
an ki-ta ba₉-re₆-de₃ saŋ na-an-ga-ma-an-šum₂
ki an-ta ba₉-re₆-de₃ saŋ na-an-ga-ma-an-šum₂
uzu-e₃-a saŋ mu₂-mu₂-de₃ uzu-mu₂-a
dur-an-ki-ka bulug nam-mi-in-la₂ nam-il₂-e nam-il₂-la
{ŋiš}al-e mu-un-ŋar ud al-e₃
eš₂-gar₃ mu-un-du₃ nam al-tar-re
{ŋiš}al-e {ŋiš}dusu-e a₂ si ba-ab-sa₂-e
{d}en-lil₂-le {ŋiš}al-a-ni za₃-mi₂ ba-an-dug₄
{ŋiš}al-a-ni kug-sig₁₇-ga saŋ-bi {na₄}za-gin₃-na
{ŋiš}al sa la₂-a-ni kug-me kug-sig₁₇-ga
{ŋiš}al-a-ni a₂ bulug-ba apin {na₄}za-gin₃-na-kam
zu₂-bi gud-si <unk> bad₃ gal ed₂-de₃-dam saŋ gal u₃-tud-da
en-e {ŋiš}al mu-un-šid nam mi-ni-ib-tar-re
ki-in-du men kug saŋ-ŋa₂ mu-ni-in-ŋal₂
uzu-e₃-a {ŋiš}al am₃-mi-ni-in-du₃ uzu-mu₂-a
uzu-mu₂-a saŋ nu-ŋa₂-ŋa₂-de₃
saŋ nam-lu₂-ulu₃ u₃-šub-ba mi-ni-in-ŋar
{d}en-lil₂-še₃ kalam-ma-ni ki mu-un-ši-in-dar-re
saŋ gig₂-ga-ni-še₃ igi zid mu-ši-in-bar
{d}a-nun-na mu-un-na-sug₂-sug₂-ge-eš
šu-bi giri₁₇-ba mu-un-ne-ŋal₂
{d}en-lil₂ a-ra-zu-a mu-ni-in-huŋ-e-ne
uŋ₃ saŋ gig₂-ga al mu-un-da-be₂-ne
nin en u₃-tud-de₃ lugal u₃-tud-de₃
{d}nin-men-na-ke₄ tud-tud al-ŋa₂-ŋa₂
mas-su an ki-a en {d}nu-nam-nir-ra
saŋ zid saŋ kal-la mu-ni-ib-sa₄-sa₄
saŋ-bi gu dili-a mu-un-ed₂-de₃-a mu-un-ne-ed₃-de₃-a mu-un-ni-ib-du₈
diŋir-re-e-ne-ra šukur₂-še₃ mu-un-dab₅-be₂
{d}en-ki-ke₄ {ŋiš}al-a-ni za₃-mi₂ ba-an-dug₄
ki-sikil {d}nisaba eš-bar-ra ba-an-gub
{ŋiš}al mul {ŋiš}al kug-ba šu mu-un-ne-ŋal₂
e₂-kur e₂ {d}en-lil₂-la₂ {ŋiš}al-e ŋar-ra-am₃
ud-de₃ al-du₃-e ŋi₆ al-mu₂-mu₂
nibru{ki} ki ŋar-ra ama₅ tum-ma-al{ki}a
tum-ma-al {gi}pisaŋ ninda ama {d}nin-lil₂-la₂-kam gašam in-du₃
e₂-mi tum-ma-al{ki}a niŋ₂ sa₂ dug₄-ga-ta
ur-saŋ {d}nin-urta {d}en-lil₂-ra mu-na-da-an-ku₄-ku₄
maš₂ gig₂ nesaŋ en-na-ta
kug {d}nin-i₃-si-in-na {d}en-lil₂-ra mu-na-da-an-ku₄-ku₄
abzu igi piriŋ₃-ŋa₂ me al nu-di-da
al-tar lu₂ zid-de₃ en {d}nu-dim₂-mud-e
abzu al-du₃-e eridug{ki} al-tar-ra
ama diŋir-re-e-ne {d}nin-hur-saŋ-ŋa₂-ke₄
ud al-tar en-na keš₃{ki}a mu-da-an-til₃
{d}šul-pa-e₃-a na-nam {ŋiš}al-tar mu-da-an-gub
eš₃ e₂-an-na {ŋiš}al-e kug-ga-am₃
nin e₂-an-na im-ma-al zid-da munus
{ŋiš}al du₆-du₆-dam {ŋiš}al {u₂}<unk> dam
ki zabalam{ki}a {ŋiš}al lu₂ {d}inana-kam
{ŋiš}al nam mi-ni-ib-tar-re sun₄ za-gin₃ ed₂-de₃ zu₂
{ŋiš}al-tar-ra-ni-a {d}utu mu-da-an-gub
{ŋiš}al-tar ka tar-ra šul {d}utu-kam
nin ŋeštug₂ daŋal-la {d}nisaba-ke₄
šudum e₂-an-na-ka {ŋiš}al-tar ba-an-dug₄
e₂-ha-mun na-nam {ŋiš}al-tar mu-da-an-gub
lugal {ŋiš}al šid-da us₂-a ud zal-la
ur-saŋ {d}nin-urta ki-bal-a {ŋiš}al-tar ba-an-gub
iri en-še₃ nu-še-ga šu-še₃ al-ŋa₂-ŋa₂
an-še₃ ud-dam šeg₁₁ al-gi₄-gi₄
ki-še₃ ušumgal-am₃ al-ŋa₂-ŋa₂
{d}šara₂ {d}en-lil₂-la₂ dub₃-ba nam-mi-in-tuš nam-mi-in-ŋar
niŋ₂ al-dug₄-ga-ni mu-na-da-ab-šum₂-mu
šita₂ {ŋiš}tukul ti mar-uru₅ {ŋiš}al am₃-ma-an-dug₄ al
{d}dumu-zid al-lum-lum-ma igi-nim-ma-ka
{d}gibil₆ {ŋiš}al-a-ni saŋ an-še₃ mi-ni-il₂
{ŋiš}al-e kug-ga-am₃ izi nam-mi-in-la₂
{d}a-nun-na al-hul₂-hul₂-le-de₃-eš
e₂ {d}ŋeštin-an-na-ka {ŋiš}al-ŋar <unk> ra-am₃
ama {d}ŋeštin-an-na-ka {ŋiš}al-ŋar <unk> gu₃ dug₃-ga-ka
en-e {ŋiš}al-a-ni gud-gin₇ mur im-ša₄
irigal-am₃ {ŋiš}al saŋ ki-a tum₂-ma
adₓ(|BAD.LU₂|) {ŋiš}al-e ki-ta tum₂-ma-am₃
šul idim an-na šeš-ban₃-da {d}nergal-ka-kam
ur-saŋ {d}gilgameš₂ {ŋiš}al-e sa-par₄-am₃
dumu {d}nin-sumun₂-ka {ŋiš}ŋisal-e dub-saŋ-ŋa₂ gašam
{ŋiš}al-e id₂-da kindagal-am₃
dag agrun-na-ka {ŋiš}al-e sukkal-am₃ ki
hul-ŋal₂ ud nu₂-a dumu {ŋiš}al-me-eš
u₄-sa₂ dug₄-ga-ta an-ta u₃-tud-de₃-eš
an-še₃ al-ti-ri₂-gu₇ mušen diŋir-ra-am₃
ki-še₃ {ŋiš}al-am₃ ŋiš-gi-a ur-ra tir-ra ušumgal-am₃
ki me₃-ka šen-al-lu₅-am₃
ki bad₃-ka {ŋiš}al-lu₅-hab₂-am₃
ki {ŋiš}banšur-ra {ŋiš}ma-al-tum-ma
ki {ŋiš}gigir-ka {ŋiš}ma-a-a-al-tum-ma
e₂ anše-ka {ŋiš}ar-gibil₂-am₃
{ŋiš}al-am₃ mu-bi dug₃-ga hur-saŋ-ŋa₂ mu-un-ŋal₂
ŋiš hur-saŋ-ŋa₂ {ŋiš}al-la-nu-um-ma
šim hur-saŋ-ŋa₂ {ŋiš}ar-ga-nu-um-ma
na₄ hur-saŋ-ŋa₂ {na₄}algameš-am₃
{ŋiš}al lum-lum-ma {ŋiš}al lam-lam-ma
{ŋiš}al še dug₃-ga {ŋiš}al sa-par₄-am₃...
{ŋiš}al u₃-šub-ba {ŋiš}al saŋ ŋal₂-la-am₃
{ŋiš}al-am₃ a₂ nam-ŋuruš-a-kam
{ŋiš}al {ŋiš}dusu niŋ₂ iri du₃-du₃-dam
e₂ zid al-du₃-e gana₂ zid al-ŋa₂-ŋa₂
gan₂-ne₂ zid-de₃ šu daŋal-la-me-en
gan₂-ne₂ lugal-bi-ir bal-e
gan₂-ne₂ lugal-bi-ir gu₂ nu-ŋar-ra-e
{ŋiš}al-e lugal-bi-ir gu₂ mu-na-ab-ŋa₂-ŋa₂
{u₂}numun₂ hul {u₂}numun₂ hul-e saŋ dub₂-dub₂-be₂
ur₂-ba mu-un-bur₁₂-re pa-bi mu-un-ze₂-e
{ŋiš}al-e {u₂}hirin{hu-ri₂-in} šu-še₃ al-ŋa₂-ŋa₂
{ŋiš}al-e ŋiš nam tar-ra a-a {d}en-lil₂-la₂
{ŋiš}al-e za₃-mi₂ dug₄-ga
{d}nisaba za₃-mi₂

Cuneiform:
<SURFACE>
𒂗𒂊𒃻𒌌𒂊𒉺𒈾𒀭𒂵𒈪𒅔𒌓𒁺
𒂗𒉆𒋻𒊏𒈾𒋗𒉡𒁄𒂊𒉈
𒀭𒂗𒆤𒆰𒌧𒈠𒆠𒋫𒌓𒁺𒉈𒀊𒋫𒇯𒁺𒉈
𒀭𒆠𒋫𒁁𒁺𒉈𒊕𒈾𒀭𒂵𒈠𒀭𒋧
𒆠𒀭𒋫𒁁𒁺𒉈𒊕𒈾𒀭𒂵𒈠𒀭𒋧
𒍜𒌓𒁺𒀀𒊕𒊬𒊬𒉈𒍜𒊬𒀀
𒄙𒀭𒆠𒅗𒁑𒉆𒈪𒅔𒇲𒉆𒅍𒂊𒉆𒅍𒆷
𒄑𒀠𒂊𒈬𒌧𒃻𒌓𒀠𒌓𒁺
𒂠𒃼𒈬𒌧𒆕𒉆𒀠𒋻𒊑
𒄑𒀠𒂊𒄑𒅍𒂊𒀉𒋛𒁀𒀊𒁲𒂊
𒀭𒂗𒆤𒇷𒄑𒀠𒀀𒉌𒍠𒊩𒁀𒀭𒅗
𒄑𒀠𒀀𒉌𒆬𒄀𒂵𒊕𒁉𒎎𒍝𒆳𒈾
𒄑𒀠𒊓𒇲𒀀𒉌𒆬𒈨𒆬𒄀𒂵
𒄑𒀠𒀀𒉌𒀉𒁑𒁀𒀳𒎎𒍝𒆳𒈾𒄰
𒅗𒁉𒄞𒋛<unk>𒂦𒃲𒌓𒁺𒉈𒁮𒊕𒃲𒅇𒌅𒁕
𒂗𒂊𒄑𒀠𒈬𒌧𒋃𒉆𒈪𒉌𒅁𒋻𒊑
𒆠𒅔𒁺𒃞𒆬𒊕𒂷𒈬𒉌𒅔𒅅
𒍜𒌓𒁺𒀀𒄑𒀠𒀀𒀭𒈪𒉌𒅔𒆕𒍜𒊬𒀀
𒍜𒊬𒀀𒊕𒉡𒂷𒂷𒉈
𒊕𒉆𒇽𒍇𒅇𒊒𒁀𒈪𒉌𒅔𒃻
𒀭𒂗𒆤𒂠𒌧𒈠𒉌𒆠𒈬𒌧𒅆𒅔𒁯𒊑
𒊕𒈪𒂵𒉌𒂠𒅆𒍣𒈬𒅆𒅔𒁇
𒀭𒀀𒉣𒈾𒈬𒌧𒈾𒁻𒁻𒄀𒌍
𒋗𒁉𒅗𒁀𒈬𒌧𒉈𒅅
𒀭𒂗𒆤𒀀𒊏𒍪𒀀𒈬𒉌𒅔𒂠𒂊𒉈
𒌧𒊕𒈪𒂵𒀠𒈬𒌧𒁕𒁉𒉈
𒎏𒂗𒅇𒌅𒉈𒈗𒅇𒌅𒉈
𒀭𒎏𒃞𒈾𒆤𒌅𒌅𒀠𒂷𒂷
𒈦𒋢𒀭𒆠𒀀𒂗𒀭𒉡𒉆𒉪𒊏
𒊕𒍣𒊕𒆗𒆷𒈬𒉌𒅁𒄷𒈿𒄷𒈿
𒊕𒁉𒄖𒀸𒀀𒈬𒌧𒌓𒁺𒉈𒀀𒈬𒌧𒉈𒇯𒁺𒉈𒀀𒈬𒌧𒉌𒅁𒂃
𒀭𒊑𒂊𒉈𒊏𒉻𒂠𒈬𒌧𒆪𒁉
𒀭𒂗𒆠𒆤𒄑𒀠𒀀𒉌𒍠𒊩𒁀𒀭𒅗
𒆠𒂖𒀭𒊺𒉀𒌍𒁇𒊏𒁀𒀭𒁺
𒄑𒀠𒀯𒄑𒀠𒆬𒁀𒋗𒈬𒌧𒉈𒅅
𒂍𒆳𒂍𒀭𒂗𒆤𒇲𒄑𒀠𒂊𒃻𒊏𒀀𒀭
𒌓𒉈𒀠𒆕𒂊𒈪𒀠𒊬𒊬
𒂗𒆤𒆠𒆠𒃻𒊏𒃣𒌈𒈠𒀠𒆠𒀀
𒌈𒈠𒀠𒄀𒂷𒃻𒂼𒀭𒎏𒆤𒇲𒄰𒉣𒈨𒋳𒅔𒆕
𒂍𒈪𒌈𒈠𒀠𒆠𒀀𒃻𒁲𒅗𒂵𒋫
𒌨𒊕𒀭𒎏𒅁𒀭𒂗𒆤𒊏𒈬𒈾𒁕𒀭𒆭𒆭
𒈧𒈪𒉠𒂗𒈾𒋫
𒆬𒀭𒎏𒉌𒋛𒅔𒈾𒀭𒂗𒆤𒊏𒈬𒈾𒁕𒀭𒆭𒆭
𒍪𒀊𒅆𒊌𒂷𒈨𒀠𒉡𒁲𒁕
𒀠𒋻𒇽𒍣𒉈𒂗𒀭𒉡𒁶𒄷𒄭𒂊
𒍪𒀊𒀠𒆕𒂊𒉣𒆠𒀠𒋻𒊏
𒂼𒀭𒊑𒂊𒉈𒀭𒎏𒄯𒊕𒂷𒆤
𒌓𒀠𒋻𒂗𒈾𒋙𒀭𒄲𒆠𒀀𒈬𒁕𒀭𒋾
𒀭𒂄𒉺𒌓𒁺𒀀𒈾𒉆𒄑𒀠𒋻𒈬𒁕𒀭𒁺
𒀊𒂍𒀭𒈾𒄑𒀠𒂊𒆬𒂵𒀀𒀭
𒎏𒂍𒀭𒈾𒅎𒈠𒀠𒍣𒁕𒊩
𒄑𒀠𒇯𒇯𒁮𒄑𒀠𒌑<unk>𒁮
𒆠𒍝𒈽𒀕𒆠𒀀𒄑𒀠𒇽𒀭𒈹𒄰
𒄑𒀠𒉆𒈪𒉌𒅁𒋻𒊑𒅾𒍝𒆳𒌓𒁺𒉈𒅗
𒄑𒀠𒋻𒊏𒉌𒀀𒀭𒌓𒈬𒁕𒀭𒁺
𒄑𒀠𒋻𒅗𒋻𒊏𒂄𒀭𒌓𒄰
𒎏𒄑𒌆𒉿𒂼𒆷𒀭𒊺𒉀𒆤
𒋃𒂍𒀭𒈾𒅗𒄑𒀠𒋻𒁀𒀭𒅗
𒂍𒄩𒁵𒈾𒉆𒄑𒀠𒋻𒈬𒁕𒀭𒁺
𒈗𒄑𒀠𒋃𒁕𒍑𒀀𒌓𒉌𒆷
𒌨𒊕𒀭𒎏𒅁𒆠𒁄𒀀𒄑𒀠𒋻𒁀𒀭𒁺
𒌷𒂗𒂠𒉡𒊺𒂵𒋗𒂠𒀠𒂷𒂷
𒀭𒂠𒌓𒁮𒅝𒀠𒄄𒄄
𒆠𒂠𒃲𒁔𒀀𒀭𒀠𒂷𒂷
𒀭𒇋𒀭𒂗𒆤𒇲𒄭𒁀𒉆𒈪𒅔𒆪𒉆𒈪𒅔𒃻
𒃻𒀠𒅗𒂵𒉌𒈬𒈾𒁕𒀊𒋧𒈬
𒋖𒄑𒄑𒆪𒋾𒈥𒋽𒄑𒀠𒀀𒀭𒈠𒀭𒅗𒀠
𒀭𒌉𒍣𒀠𒈝𒈝𒈠𒅆𒉏𒈠𒅗
𒀭𒉈𒄀𒄑𒀠𒀀𒉌𒊕𒀭𒂠𒈪𒉌𒅍
𒄑𒀠𒂊𒆬𒂵𒀀𒀭𒉈𒉆𒈪𒅔𒇲
𒀭𒀀𒉣𒈾𒀠𒄾𒄾𒇷𒉈𒌍
𒂍𒀭𒃾𒀭𒈾𒅗𒄑𒀠𒃻<unk>𒊏𒀀𒀭
𒂼𒀭𒃾𒀭𒈾𒅗𒄑𒀠𒃻<unk>𒅗𒄭𒂵𒅗
𒂗𒂊𒄑𒀠𒀀𒉌𒄞𒁶𒄯𒅎𒁺
𒀍𒀀𒀭𒄑𒀠𒊕𒆠𒀀𒁺𒈠
𒁁𒇽𒄑𒀠𒂊𒆠𒋫𒁺𒈠𒀀𒀭
𒂄𒅂𒀭𒈾𒋀𒌉𒁕𒀭𒊊𒀕𒃲𒅗𒄰
𒌨𒊕𒀭𒄑𒉋𒂵𒎌𒄑𒀠𒂊𒊓𒆦𒀀𒀭
𒌉𒀭𒎏𒄢𒅗𒄑𒄐𒂊𒁾𒊕𒂷𒉣𒈨𒋳
𒄑𒀠𒂊𒀀𒇉𒁕𒃳𒀀𒀭
𒁖𒂍𒉣𒈾𒅗𒄑𒀠𒂊𒈛𒀀𒀭𒆠
𒅆𒌨𒅅𒌓𒈿𒀀𒌉𒄑𒀠𒈨𒌍
𒌓𒁲𒅗𒂵𒋫𒀭𒋫𒅇𒌅𒉈𒌍
𒀭𒂠𒀠𒋾𒌷𒅥𒄷𒀭𒊏𒀀𒀭
𒆠𒂠𒄑𒀠𒀀𒀭𒄑𒄀𒀀𒌨𒊏𒌁𒊏𒃲𒁔𒀀𒀭
𒆠𒀞𒅗𒊿𒀠𒈜𒀀𒀭
𒆠𒂦𒅗𒄑𒀠𒈜𒇥𒀀𒀭
𒆠𒄑𒍎𒊏𒄑𒈠𒀠𒌈𒈠
𒆠𒄑𒇀𒅗𒄑𒈠𒀀𒀀𒀠𒌈𒈠
𒂍𒀲𒅗𒄑𒅈𒋙𒀾𒀀𒀭
𒄑𒀠𒀀𒀭𒈬𒁉𒄭𒂵𒄯𒊕𒂷𒈬𒌧𒅅
𒄑𒄯𒊕𒂷𒄑𒀠𒆷𒉡𒌝𒈠
𒋆𒄯𒊕𒂷𒄑𒅈𒂵𒉡𒌝𒈠
𒎎𒄯𒊕𒂷𒎎𒌓𒊩𒄸𒀀𒀭
𒄑𒀠𒈝𒈝𒈠𒄑𒀠𒇴𒇴𒈠
𒄑𒀠𒊺𒄭𒂵𒄑𒀠𒊓𒆦𒀀𒀭...
𒄑𒀠𒅇𒊒𒁀𒄑𒀠𒊕𒅅𒆷𒀀𒀭
𒄑𒀠𒀀𒀭𒀉𒉆𒄨𒀀𒄰
𒄑𒀠𒄑𒅍𒃻𒌷𒆕𒆕𒁮
𒂍𒍣𒀠𒆕𒂊𒃷𒍣𒀠𒂷𒂷
𒃷𒉌𒍣𒉈𒋗𒂼𒆷𒈨𒂗
𒃷𒉌𒈗𒁉𒅕𒁄𒂊
𒃷𒉌𒈗𒁉𒅕𒄘𒉡𒃻𒊏𒂊
𒄑𒀠𒂊𒈗𒁉𒅕𒄘𒈬𒈾𒀊𒂷𒂷
𒌑𒍤𒆸𒅆𒌨𒌑𒍤𒆸𒅆𒌨𒂊𒊕𒂀𒂀𒁉
𒌫𒁀𒈬𒌧𒁍𒊑𒉺𒁉𒈬𒌧𒍢𒂊
𒄑𒀠𒂊𒌑𒆠𒆗𒄷𒌷𒅔𒋗𒂠𒀠𒂷𒂷
𒄑𒀠𒂊𒄑𒉆𒋻𒊏𒀀𒀀𒀭𒂗𒆤𒇲
𒄑𒀠𒂊𒍠𒊩𒅗𒂵
𒀭𒊺𒉀𒍠𒊩